Diari Oficial de la Generalitat Valenciana


Sumari del DOGV 4311, del 09-08-2002 (2002/8789)

ORDE de 31 de juliol de 2002, de la Conselleria d'Obres Públiques, Urbanisme i Transports, per la qual s'establixen les ajudes per al 2002, dins del programa plurianual d'ajudes, per a la renovació, ampliació i millora del parc mòbil destinat als servicis regulars permanents de transport públic de viatgers terrestres amb trànsits interiors a l'Àrea de Transport Metropolità d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4311

Data del DOGV
:   09-08-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/8789


Data del document
:   31-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * Alacant
    * empresa de transport
    * suport econòmic
    * transport públic
    * transport per carretera
    * transport de viatgers
    * parc mòbil
    * metròpoli

ORDE de 31 de juliol de 2002, de la Conselleria d'Obres Públiques, Urbanisme i Transports, per la qual s'establixen les ajudes per al 2002, dins del programa plurianual d'ajudes, per a la renovació, ampliació i millora del parc mòbil destinat als servicis regulars permanents de transport públic de viatgers terrestres amb trànsits interiors a l'Àrea de Transport Metropolità d'Alacant. [2002/X8789]
  
La Generalitat Valenciana, d'acord amb la resta de la seua estratègia de millora del sistema de transports a l'Àrea Metropolitana d'Alacant, dirigida a configurar un espai atractiu situat en una posició altament competitiva dins de l'espai econòmic de l'Arc Mediterrani Europeu, ha incorporat en la seua política de transports programes específics que regulen la qualitat exigible al servici regular de viatgers en el dit àmbit. Això obliga les empreses concessionàries de transport de viatgers afectats, a un esforç financer addicional per a renovar el material mòbil a fi d'adaptar-lo als nivells de qualitat exigits, i en alguns casos fins i tot a ampliar la flota d'autobusos.
  
Així mateix, també constituïx un objectiu prioritari de la Generalitat Valenciana facilitar els desplaçaments de les persones amb mobilitat reduïda, i per a això s'amplia el parc de vehicles accessible a este col·lectiu, de manera que la millora en la qualitat i l'eficàcia dels servicis siga real i efectiva per a tots els ciutadans. Tal objectiu convergix amb les finalitats que es pretenen aconseguir amb la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació.
  
Per tot això, i davant de la forta inversió que suposa per a les empreses del sector la compra de nous autobusos, es va plantejar al seu dia la necessitat d'establir un programa plurianual d'ajudes per a la renovació i l'adaptació del parc de les empreses, com s'ha fet a l'Àrea Metropolitana de València. Els resultats han sigut molt satisfactoris per a esta àrea, per la qual cosa, com a novetat, en l'exercici anterior es va ampliar l'àmbit de les ajudes a l'Àrea d'Alacant, en la qual des de 1999 funciona un sistema coordinat de transport metropolità conegut comercialment com TAM.
  
Es planteja així per a l'exercici 2002 la realització de la corresponent convocatòria d'ajudes centrada a l'Àrea Metropolitana d'Alacant, en la qual únicament s'han convocat ajudes en l'exercici anterior.
  
Per això, fent ús de les atribucions que em conferix el Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article1. Objecte de les ajudes
  
1. Es prorroga durant l'exercici de 2002 el programa d'ajudes per a renovar i ampliar el material mòbil adscrit a les concessions de servicis regulars de transport públic de viatgers terrestres, que funcione a l'Àrea de Transport Metropolità d'Alacant entesa com l'àmbit territorial en el qual funciona el sistema coordinat de transport conegut comercialment com TAM.
  
2. Així mateix, i a fi d'assegurar la integració de tarifes dels servicis d'interés metropolità, s'establixen unes ajudes complementàries per a l'adquisició dels sistemes de peatge, control i màquines expenedores amb què hauran d'estar dotats tots els autobusos de la flota metropolitana.
  
3. Finalment, s'establixen també ajudes per a l'adquisició dels equips embarcats en els vehicles destinats a la posada en marxa de sistemes d'ajuda a l'explotació, necessaris per a assegurar un òptim rendiment del sistema.
  
Article 2. Import de les ajudes
  
Les ajudes seran concedides per un import global màxim de 1.969.734 euros, a càrrec de la línia T0816000 Millora de la qualitat de l'oferta de transports públics de viatgers i mercaderies del capítol VII del programa 513.30, Ordenació i Coordinació del Transport Terrestre, del Pressupost per al 2002, de la Conselleria d'Obres Públiques, Urbanisme i Transports. El dit import podrà ser ampliat en cas d'existència de disponibilitats pressupostàries addicionals.
  
Article 3. Beneficiaris de les ajudes
  
Podran sol·licitar estes ajudes, aquells empresaris individuals o societats mercantils titulars de concessions de transport públic terrestre regular permanent d'ús general de viatgers que funcionen en l'àmbit territorial del sistema integrat de transport de l'Àrea Metropolitana d'Alacant.
  
Article 4. Tipus d'ajudes
  
Les ajudes es concediran pels conceptes següents:
  
a) Ajudes per a renovació de flota.
  
Es concediran per a la substitució de vehicles l'edat dels quals supere els 12 anys, que es troben adscrits a les concessions des de l'1 de gener de 1999. La data de referència per al càlcul de l'edat serà l'1 de gener de 2002. Els vehicles hauran d'haver sigut adquirits amb posterioritat a l'1 de gener de 2002.
  
Per als servicis que es presten a l'empara de títols que estan en procés de segregació i revalidació com a nova concessió, s'haurà d'acreditar que els dits vehicles, a banda de reunir les característiques tècniques legalment establides, eren els que venien realitzant el dit servici amb regularitat. En tot cas els vehicles renovats hauran de quedar adscrits obligatòriament a la nova concessió quan es convalide.
  
La renovació podrà realitzar-se mitjançant l'adquisició de vehicles nous o usats amb menys de 4 anys d'antiguitat en el moment de la compra, i en bon estat de funcionament.
  
b) Ajudes per a l'adquisició dels equips que hagen d'instal·lar-se a bord dels vehicles per a disposar d'un sistema d'ajudes a l'explotació.
  
c) Ajudes per a l'adquisició de sistemes magnètics de peatge compatibles amb els d'altres modalitats que ja funcionen actualment en l'Àrea de Transport Metropolità d'Alacant, i expenedores a bord dels vehicles.
  
Article 5. Quantia de les ajudes
  
Les quanties que es concediran seran les següents:
  
1r. Per a substitució de vehicles per uns altres de nous:
  
Vehicles nous: els vehicles de nova adquisició hauran de ser de plataforma baixa i adaptats per a persones amb mobilitat reduïda.
  
- Vehicles no articulats: fins a un 50% sobre el preu de compra, franc fàbrica, amb un màxim de 90.000 euros.
  
- Vehicles articulats: fins a un 50% sobre el preu de compra, franc fàbrica, amb un màxim de 132.000 euros.
  
2n. Per a la substitució de vehicles per uns altres d'usats:
  
Els vehicles adquirits hauran de ser de plataforma baixa i adaptats a persones de mobilitat reduïda.
  
Fins a un 20% del preu d'adquisició amb els màxims següents:
  
- Vehicles no articulats: 18.000 euros (sense IVA).
  
- Vehicles articulats: 26.400 euros (sense IVA).
  
3r. Per a l'adquisició del sistema magnètic de peatge i expenedores a bord s'establix una subvenció com a percentatge del preu d'adquisició, variable en funció del cost de l'equip, i amb un límit de 180 euros per al sistema de peatge, i 1.300 euros per a les expenedores a bord, per autobús. Els percentatges que s'establixen són els següents:
  
- Cost unitari del sistema de peatge per autobús superior a 150 euros. Se subvencionarà fins al 50% del preu total d'adquisició (sense IVA).
  
- Cost unitari del sistema de peatge per autobús inferior a 150 euros. Se subvencionarà fins al 40% del preu total d'adquisició (sense IVA).
  
- Ajuda per a l'adquisició d'expenedores a bord dels vehicles: Se subvencionarà fins al 50% del preu total d'adquisició (sense IVA).
  
4t. Per a l'adquisició d'equips instal·lats a bord dels vehicles i destinats a la posada en funcionament d'un sistema d'ajudes a l'explotació:
  
- Fins a un 50% del preu d'adquisició (sense IVA), amb un màxim de 2.400 euros per vehicle.
  
Article 6. Requisits de les ajudes
  
Per a l'obtenció de les ajudes s'hauran de complir els requisits següents:
  
a) A més de les condicions tècniques legalment establides sobre prescripcions uniformes relatives a les característiques de construcció dels vehicles de transport públic de viatgers, els vehicles que s'adquirisquen mitjançant el present programa d'ajudes compliran les condicions de qualitat que a continuació s'indiquen:
  
- Els vehicles hauran de ser tots de plataforma baixa, almenys en l'espai de la plataforma entre la porta d'accés i la primera de descens, i estar adaptats a persones de mobilitat reduïda, i hauran de presentar, com a mínim, les característiques tècniques següents:
  
· Longitud del bastidor: 18 m 12 m Fins a 10m
  
· Nombre de places assegudes: 48 30 25
  
· Potència mínima: 260 CV 230 CV 200 CV
  
· Aire condicionat: SÍ SÍ SÍ
  
- En qualsevol cas, els vehicles que s'adquirisquen hauran d'ajustar-se a la imatge externa que s'establisca per al conjunt de la flota metropolitana.
  
b) Les empreses titulars presentaran el projecte de renovació dels vehicles adscrits a la concessió actualitzat per a l'exercici de 2002, que haurà de ser aprovat per la Direcció General de Transports, i en el qual s'inclourà:
  
- Relació total dels vehicles actuals que componen la flota de l'empresa, identificats per la matrícula, marca i model del vehicle.
  
- Relació de vehicles adscrits a cada concessió amb data de primera matriculació i d'adscripció, així com fotocòpia de la còpia certificada de l'autorització VD.
  
- Relació de vehicles que es desitja renovar i indicar l'evolució de l'edat mitjana del parc adscrit a la concessió durant el període de referència.
  
- Memòria explicativa de les característiques del vehicle o vehicles que s'ha de substituir (longitud del bastidor, nombre de places autoritzades assegudes i dretes, potència del motor...), així com dels que s'adquiriran, preus de mercat, factura proforma quan procedisca i raons per a l'elecció del model en cada cas.
  
- Pla de finançament dels vehicles que s'ha de renovar ajustat a les possibilitats de finançament real de l'empresa: les fonts de procedència dels recursos (propis, subvenció, finançament), i el termini d'amortització dels préstecs per a l'adquisició.
  
- Dades sobre els costs i els ingressos de la concessió en els exercicis 2000 i 2001.
  
c) Els sistemes de peatge, les expenedores a bord, i els equips embarcats destinats al funcionament operatiu d'un sistema d'ajudes a l'explotació, hauran de reunir les característiques tècniques que els facen prou operatius segons el parer de la Direcció General de Transports.
  
Article 7. Sol·licituds, documentació i termini
  
Les sol·licituds de les ajudes previstes en la present orde s'efectuaran per mitjà d'instància, formalitzada d'acord amb el model que s'adjunta a esta orde (Annex I) dirigida a la Direcció General de Transports de la Conselleria d'Obres Públiques, Urbanisme i Transports. Les dites sol·licituds hauran de presentar-se en el termini de 20 dies naturals, comptadors a partir de l'endemà de la publicació d'esta orde en el Diari Oficial de la Generalitat Valenciana, en la Direcció General de Transports de la Conselleria d'Obres Públiques Urbanisme i Transports, directament o per qualsevol de les formes que preveu l'article 38.4 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú, modificada per la Llei 4/1999 de 13 de gener, a la qual hauran d'acompanyar la documentació següent:
  
- Còpia compulsada del CIF de l'empresa o el NIF, si és procedent.
  
- Poder de representació, compulsat, de la persona que representa l'empresa interessada.
  
- El projecte de renovació dels vehicles adscrits a la concessió referit en l'article 6.b).
  
- Pressupost individualitzat i detallat de la compra dels sistemes de peatge.
  
- Pressupost individualitzat i detallat de la compra d'expenedores a bord dels vehicles.
  
- Pressupost individualitzat i detallat de la compra dels equips embarcats per al sistema d'ajudes a l'explotació. Breu apunt sobre el funcionament del SAE.
  
- Així mateix, d'acord amb el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2775, de 21.6.96), s'haurà d'aportar la documentació següent acreditativa d'estar al corrent en les obligacions tributàries i amb la Seguretat Social, referida al moment de finalització del termini de presentació de sol·licituds:
  
- Còpia compulsada de l'últim rebut de l'Impost d'Activitats Econòmiques.
  
- Certificat expedit per l'Agència Tributària corresponent, acreditatiu d'estar al corrent de les obligacions tributàries, tant estatals com autonòmiques.
  
- Certificat expedit per la Tresoreria de la Seguretat Social, acreditatiu d'estar al corrent en el pagament de les corresponents quotes.
  
Article 8. Atorgament de les ajudes
  
Per a l'atorgament de les ajudes, els crèdits pressupostaris disponibles es destinaran segons l'orde de prioritats següents:
  
1. Ajudes per a renovació i ampliació de flota.
  
2. Ajudes per a sistemes d'ajuda a l'explotació.
  
3. Ajudes per a l'adquisició de sistemes magnètics de peatge i expenedores a bord.
  
D'acord amb estos criteris, el crèdit disponible es destinarà preferentment a l'adquisició de noves unitats. Si este concepte no esgotara el pressupost, s'atorgaran ajudes per als equips embarcats de sistemes d'ajuda a l'explotació, i en el cas que encara quedaren fons disponibles, es concedirien les ajudes per a l'adquisició de sistemes magnètics de peatge i expenedores a bord.
  
La Direcció General de Transports, a la vista de les sol·licituds presentades, previ estudi, fixació d'admissibilitats i quanties, d'acord amb els criteris de prioritat establits en este article, elaborarà les propostes motivades per a l'atorgament i denegació de les ajudes, i les elevarà al conseller d'Obres Públiques, Urbanisme i Transports, per a la resolució definitiva. El termini màxim per a resoldre expressament i notificar serà de sis mesos comptadors a partir del dia en què la corresponent sol·licitud haja tingut entrada en el registre de l'òrgan competent per a la tramitació. En el cas que en l'esmentat termini no haja sigut notificada resolució expressa, la sol·licitud s'entendrà desestimada.
  
Article 9. Pagament de les subvencions
  
1. Les empreses concessionàries que obtinguen ajudes previstes en esta orde tindran l'obligació d'aportar, en el termini de 15 dies naturals des de la data de notificació de la resolució definitiva, la documentació següent:
  
1.1 Documentació que s'ha d'aportar per les empreses concessionàries que opten per la substitució de vehicles per uns altres de nous o d'usats:
  
a) Contracte de compra del vehicle, full de comanda o semblant, que incloga les característiques tècniques detallades del xassís i de la carrosseria.
  
b) Factura per l'import total de l'adquisició del vehicle.
  
c) Compromís d'adscriure i dedicar el vehicle a la realització del servici que es detalla en la resolució d'atorgament de l'ajuda.
  
d) Permís de circulació i fitxa tècnica del nou vehicle.
  
e) Còpia certificada de l'autorització VD.
  
f) Resolució del Servici Territorial de Transports, que autoritza l'adscripció a la concessió del nou vehicle i la baixa del vehicle substituït.
  
g) Dades de domiciliació bancària.
  
h) Certificat de la Inspecció Tècnica de Vehicles quan es tracte de la compra de vehicles usats.
  
1.2 Documentació que s'ha d'aportar per les empreses que opten per l'adquisició de sistemes magnètics de peatge i expenedores a bord dels vehicles.
  
a) Contracte de compra del sistema que incloga detalladament les característiques tècniques.
  
b) Factura per l'import total de l'adquisició de l'equip.
  
c) Compromís d'instal·lar l'equip en els vehicles adscrits i que es vagen a dedicar a la realització del servici que es detalla en la resolució d'atorgament de l'ajuda.
  
1.3 Documentació que s'ha d'aportar per les empreses que opten per l'adquisició d'equips embarcats per a sistemes d'ajuda a l'explotació:
  
a) Contracte de compra del sistema que incloga detalladament les característiques tècniques.
  
b) Factura per l'import total de l'adquisició de l'equip.
  
c) Compromís d'instal·lar l'equip en els vehicles adscrits a les concessions objecte d'ajuda a la realització del servici que es detalla en la resolució d'atorgament de l'ajuda.
  
2. Una vegada aportada pels beneficiaris la documentació assenyalada en els punts 1.1., 1.2. i 1.3. d'este article, prèvia comprovació que els justificants són adequats, i iniciada la prestació del servici corresponent, la Direcció General de Transports tramitarà l'oportuna proposta de pagament.
  
Article 10. Obligacions dels beneficiaris
  
1. Els beneficiaris de les ajudes estaran obligats a mantindre els vehicles, el sistema d'ajuda a l'explotació, el de peatge i les expenedores en les concessions corresponents, durant un període mínim i continuat de 8 anys, excepte indicació expressa de l'autoritat de transport.
  
2. Així mateix, els beneficiaris estaran obligats a facilitar qualsevol document o dada que la Direcció General de Transports considere necessari per a un coneixement exhaustiu del compliment per les empreses beneficiàries de les ajudes dels fins previstos en l'orde.
  
3. Els beneficiaris no podran tindre pendent cap sanció definitiva per incompliment de la legislació de transport.
  
4. Els beneficiaris hauran de posar en coneixement de l'administració qualsevol ajuda o subvenció que reben per a la mateixa finalitat d'altres administracions o entitats públiques.
  
Article 11. Revocació de les subvencions
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'estes donarà lloc a la revocació de les subvencions, i a la devolució de les quanties atorgades, així com dels corresponents interessos de demora.
  
DISPOSICIÓ FINAL
  
Primera
  
Es faculta el director general de Transports per a dictar les disposicions i adoptar les mesures que considere oportunes per al desenvolupament i l'aplicació de les disposades en la present orde.
  
Segona
  
La present orde entrarà en vigor el dia de la publicació en el Diari Oficial de la Generalitat Valenciana.
  
Tercera
  
Contra la present orde es podrà interposar recurs contenciós administratiu en el termini de dos mesos comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que disposa l'article 46 de la Llei 19/1998, de 13 de juliol, Reguladora de la dita jurisdicció.
  
València, 31 de juliol de 2002
  
El conseller d'Obres Públiques, Urbanisme i Transports,